
A szülői felügyelet rendezésének aktuális kérdései különös tekintettel a kiskorú gyermek jogaira

Kulcsszavak: gyermek érdeke, váltott gondoskodás
Tudományos dolgozatomban a gyermek érdekének figyelembevételének, illetve a váltott gondoskodás, mint szülői felügyeleti mód egyik alternatívájának boncolgatását kíséreltem meg, ámbár ennek összetettsége és sokrétűsége miatt ezen törekvésem csupán a fontosabb elemeket érintette. A dolgozatomat a Gyermekjogi Egyezmény általam kiemelt főbb, az utóbbi évek magyar családjogi jogalkotását meghatározó egyes cikkeire fűztem fel.
Több helyen is elemeztem dolgozatomban, hogy az emberi tényezők nagyban befolyásolják a joggyakorlatot, így ezek figyelembevétele is többszörösen nehezítik a téma tudományos igényű feldolgozását. A szülői felügyelet gyakorlásának rendezésére sosem lehet szigorú szabályrendszert alkotni, mivel a bíróságnak a személyi körülményeket, a gyermek érdekét kell elsődlegesen figyelembe vennie a döntés meghozásakor.
Kutatásomban arra jutottam, hogy a szülői felügyelettel kapcsolatos perekben a legfontosabb a gyermek érdeke. A kiskorú gyermek közvetlen vagy közvetett meghallgatásával kell biztosítani, hogy a kiskorú gyermek érdeke a legmesszemenőkig érvényesüljön, és ennek megfelelően kell a bíróságnak biztosítania a gyermek számára a legmegfelelőbb elhelyezési módot.
A dolgozatom témájának fontosságát tekintve kiemelendő, hogy a gyermekek érdekének védelme mindig kimagasló fontossággal bír, és éppen ezért minden kornak jogalkotójának és joggyakorlójának tekintettel kell lennie rájuk, és az ő jövőjüket legjobban szem előtt tartva meghozni döntéseiket, és megalkotni az új jogszabályokat. Ennek iránytűje pedig alapvetően a Gyermekjogi Egyezmény kell, legyen.



